CELEX: 52018PC0359
Language: sl
Date: 2018-05-31
Title: Predlog SKLEP SVETA o stališču, ki se v imenu Evropske unije zastopa v Skupnem odboru, ustanovljenem s Sporazumom med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov, glede sprejetja njegovega poslovnika

EVROPSKA KOMISIJA
            Bruselj, 31.5.2018
            COM(2018) 359 final
            2018/0192(NLE)
            Predlog
            SKLEP SVETA
            o stališču, ki se v imenu Evropske unije zastopa v Skupnem odboru, ustanovljenem s Sporazumom med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov, glede sprejetja njegovega poslovnika 
            (Besedilo velja za EGP)
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o stališču, ki se v imenu Unije zastopa v Skupnem odboru, ustanovljenem s Sporazumom med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov, glede predvidenega sprejetja njegovega poslovnika.
            
            
               2.Ozadje predloga
            
            
               2.1.Sporazum med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov
            
            
               Cilj Sporazuma med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov (v nadaljnjem besedilu: Sporazum) je povezati sistem trgovanja z emisijami EU (EU ETS) s švicarskim, tako da se dopusti, da se s pravicami, izdanimi v enem sistemu, lahko trguje in se jih uporablja za skladnost v drugem sistemu, kar širi priložnosti za blažitev podnebnih sprememb. Sporazum je bil podpisan 23. novembra 2017. Začel bo veljati 1. januarja po izmenjavi listin o ratifikaciji ali odobritvi med pogodbenicama. Vendar Sporazum določa, da se členi 11 do 13 uporabljajo začasno od dneva podpisa Sporazuma. 
            
            
               2.2.Skupni odbor
            
            
               Skupni odbor, ustanovljen s členom 12 Sporazuma, je odgovoren za uresničevanje Sporazuma in zagotavljanje njegovega izvajanja. Lahko sprejme nove priloge k Sporazumu ali spremeni obstoječe. Lahko tudi razpravlja o spremembah členov Sporazuma, spodbuja izmenjavo mnenj o zakonodaji pogodbenic in opravlja preglede Sporazuma.
            
            
               Skupni odbor je dvostranski organ, ki ga sestavljajo predstavniki pogodbenic (EU in Švice). Z sklepi, ki jih sprejme Skupni odbor, se strinjata obe pogodbenici.
            
            
            
               2.3.Predvideni akti Skupnega odbora 
            
            
               Skupni odbor bo na prvem sestanku dne 27. junija 2018 predvidoma sprejel svoj poslovnik.
            
            
               Namen predvidenega akta je določiti pravila, po katerih Skupni odbor deluje in razvija svoje naloge. 
            
            
               Člen 12(4) Sporazuma določa, da Skupni odbor sprejme svoj poslovnik. 
            
            
               3.Stališče, ki se zavzame v imenu Unije
            
            
               Predlog določa stališče Unije v zvezi s sprejetjem poslovnika Skupnega odbora. Osnutek poslovnika vsebuje standardne določbe, ki urejajo delovanje organa: sestavo, vodenje in tajniške funkcije, pravila o bodočih zasedanjih, določanje dnevnega reda, sprejemanje sklepov itd. Zagotavlja tudi možnost oblikovanja delovnih skupin v skladu s členom 12(5) Sporazuma.
            
            
               Sprejetje poslovnika Skupnega odbora je nujno, da bo lahko začel z delom na pripravah za izvajanje Sporazuma. To bo podjetjem omogočalo praktične ureditve, da bodo lahko udejanila povezavo med dvema sistemoma za trgovanje z emisijami. 
            
            
               Dolgoročni cilj politike EU in mednarodne skupnosti je razviti dobro delujoč mednarodni trg ogljika s povezovanjem sistemov trgovanja z emisijami na podlagi pristopa od spodaj navzgor, zlasti kot sredstvo za doseganje podnebnih ciljev Pariškega sporazuma. V tem smislu člen 25 direktive o vzpostavitvi sistema EU za trgovanje z emisijami (EU ETS) omogoča povezovanje sistema EU ETS z drugimi sistemi trgovanja z emisijami, če so ti obvezni, imajo določeno absolutno zgornjo mejo emisij in so združljivi, kot to velja za švicarski sistem. Za namene zagotavljanja neprekinjene združljivosti med EU ETS in švicarskim sistemom trgovanja z emisijami bi Skupni odbor moral začeti z delom na njegovem izvajanju.
            
            
               4.Pravna podlaga
            
         
         
            
               4.1.Postopkovna pravna podlaga
            
            
               4.1.1.Načela
            
            
               V členu 218(9) Pogodbe o delovanju Evropske unije (v nadaljnjem besedilu: PDEU) so predvideni sklepi o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje akte, ki imajo pravni učinek po pravilih mednarodnega prava, s katerimi se ureja zadevni organ. Vključuje tudi instrumente, ki nimajo zavezujočega učinka v mednarodnem pravu, vendar „lahko odločilno vplivajo na vsebino ureditve, ki jo sprejme zakonodajalec Unije“
                  1
               .
            
            
               4.1.2.Uporaba v obravnavanem primeru
            
            
               Skupni odbor je organ, vzpostavljen s Sporazumom med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov.
            
            
               Akt, k sprejetju katerega se Skupni odbor poziva, je akt s pravnim učinkom. Predvideni akt ima pravne učinke, saj bo določil pravila, ki se bodo uporabljala za Skupni odbor, ki je telo, ki upravlja Sporazum in lahko sprejme sklepe o sprejetju novih prilog ali spremembi obstoječih prilog. 
            
            
               Predvideni akt ne dopolnjuje ali spreminja institucionalnega okvira Sporazuma.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2.Materialna pravna podlaga
            
            
               4.2.1.Načela
            
            
               Materialna pravna podlaga za sklep iz člena 218(9) PDEU je odvisna predvsem od cilja in vsebine predvidenega akta, glede katerega se v imenu Unije zastopa stališče. Če ima predvideni akt dva cilja ali elementa in če je eden od teh ciljev ali elementov glavni, drugi pa postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2.Uporaba v obravnavanem primeru
            
            
               Glavni cilj in vsebina predvidenega akta se nanašata na okolje.  
            
            
               Materialna pravna podlaga za predlagani sklep je torej člen 191 PDEU.
            
            
               4.3.Sklepna ugotovitev
            
            
               Pravna podlaga za predlagani sklep bi moral biti člen 191 PDEU v povezavi s členom 218(9) PDEU.
            
            
               2018/0192 (NLE)
            
            
               Predlog
            
            
               SKLEP SVETA
            
         
         
            
               o stališču, ki se v imenu Evropske unije zastopa v Skupnem odboru, ustanovljenem s Sporazumom med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov, glede sprejetja njegovega poslovnika 
            
            
               (Besedilo velja za EGP)
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 191 v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Sporazum med Unijo in Švicarsko konfederacijo o povezavi njunih sistemov trgovanja z emisijami toplogrednih plinov (v nadaljnjem besedilu: sporazum) je bil podpisan 23. novembra 2017.
            
            
               (2)Na podlagi člena 22 Sporazuma se členi 11 do 13 pred začetkom veljavnosti sporazuma uporabljajo začasno od dneva podpisa Sporazuma.
            
            
               (3)Na podlagi člena 12 Sporazuma Skupni odbor na prvem zasedanju dne 27. junija 2018 sprejme svoj poslovnik. 
            
            
               (4)Ustrezno je oblikovati stališče, ki se v imenu Unije zastopa v Skupnem odboru, saj bo pravilnik določil delovanje tega organa, odgovornega za upravljanje Sporazuma in zagotavljanje njegovega izvajanja – 
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se v imenu Evropske unije zastopa na prvem zasedanju Skupnega odbora, ustanovljenem s Sporazumom med Unijo in Švicarsko konfederacijo o povezavi njunih sistemov trgovanja z emisijami toplogrednih plinov, glede sprejetja njegovega poslovnika temelji na osnutku sklepa Skupnega odbora, priloženega k temu sklepu.
            
            
               Člen 2
            
            
               Ta sklep je naslovljen na Komisijo.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        Sodba Sodišča Evropske unije z dne 7. oktobra 2014, Nemčija proti Svetu, C-399/12, ECLI:EU:C:2014:2258, točke 61–64. 
               
            
      
    ---documentbreak--- 
      
         
               EVROPSKA KOMISIJA
            Bruselj,31.5.2018
            COM(2018) 359 final
            PRILOGA
            k
            predlogu SKLEPA SVETA
            o stališču, ki se v imenu Evropske unije zastopa v Skupnem odboru, ustanovljenem s Sporazumom med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov, glede sprejetja njegovega poslovnika
            
               
         
         
            
               Priloga
            
            
               SKLEP ŠT. 1/2018 SKUPNEGA ODBORA, USTANOVLJENEGA S SPORAZUMOM MED EVROPSKO UNIJO IN ŠVICARSKO KONFEDERACIJO O POVEZAVI NJUNIH SISTEMOV TRGOVANJA Z EMISIJAMI TOPLOGREDNIH PLINOV
            
            
               o sprejetju poslovnika
            
            
               SKUPNI ODBOR, USTANOVLJEN S SPORAZUMOM MED EVROPSKO UNIJO IN ŠVICARSKO KONFEDERACIJO, JE –
            
            
               Ob upoštevanju Sporazuma med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov in zlasti člena 12 Sporazuma,
            
            
               ob upoštevanju naslednjega: 
            
            
               (1) Členi 11 do 13 Sporazuma med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov se od podpisa Sporazuma uporabljajo začasno. 
            
            
               (2) V skladu s členom 12(1) Sporazuma se ustanovi Skupni odbor, sestavljen iz predstavnikov pogodbenic.
            
            
               (3) Skupni odbor v skladu s členom 12(4) Sporazuma sprejme svoj poslovnik.
            
            
               (4) V skladu s členom 12(5) Sporazuma se Skupni odbor lahko odloči, da ustanovi delovne skupine, ki mu pomagajo pri opravljanju njegovega dela – 
            
            
               SPREJEL NASLEDNJI SKLEP: 
            
            
               Edini člen
            
            
               Sprejme se poslovnik Skupnega odbora, kot je določen v Prilogi k temu sklepu. 
            
            
               Sestavljeno v angleščini v Zürichu. 
            
            
               Za Skupni odbor
            
            
               Predsednik
            
            
               Sekretar za Evropsko unijo
            
            
               Sekretar za Švico
            
            
               
         
         
            
               Poslovnik ODBORA ETS EVROPSKE UNIJE IN ŠVICE („SKUPNI ODBOR“)
            
            
               Člen 1
            
            
               Sestava Skupnega odbora
            
            
               1. Skupni odbor sestavljajo predstavniki Evropske komisije (v nadaljnjem besedilu: Komisija), ki ravnajo v imenu Evropske unije, na eni strani ter predstavniki Švicarske konfederacije (v nadaljnjem besedilu: Švica) na drugi strani. V nadaljnjem besedilu se za posamezno stran uporablja izraz „pogodbenica“, za obe strani pa „pogodbenici“.
            
            
               2. Predstavnike pogodbenic lahko spremljajo drugi uradniki, ki delujejo v imenu pogodbenic.
            
            
               Člen 2
            
            
               Predsedstvo
            
            
               1. Pogodbenici izmenično predsedujeta Skupnemu odboru vsakih 12 mesecev. V prvem koledarskem letu Skupnemu odboru predseduje Švica. 
            
            
               2. Predsedujoča pogodbenica imenuje predsednika Skupnega odbora in njegovega namestnika. 
            
            
               3. Predsednik usmerja delo Skupnega odbora. 
            
            
               Člen 3
            
            
               Opazovalci 
            
            
               Skupni odbor se lahko s skupnim soglasjem pogodbenic odloči, da na seje Skupnega odbora kot opazovalce povabi strokovnjake ali predstavnike drugih organov, da bi zagotovili informacije o določenih temah. Skupni odbor se sporazume o pogojih, pod katerimi se lahko taki opazovalci udeležijo sej. 
            
            
               Člen 4 
            
            
               Sekretariat 
            
            
               1. Uradnik Evropske komisije in uradnik švicarske vlade skupaj opravljata funkcijo sekretarjev Skupnega odbora. 
            
            
               2. Sekretariat Skupnega odbora je odgovoren za komunikacijo med pogodbenicama, vključno za posredovanje dokumentov. 
            
            
               3. Naloge sekretariata so v pristojnosti predsedujoče pogodbenice.
            
            
               Člen 5
            
            
               Seje Skupnega odbora
            
         
         
            
               1. Skupni odbor se sestaja po potrebi, načeloma enkrat na leto. Predsednik po posvetovanju s pogodbenicama skliče sejo Skupnega odbora, ki poteka ob skupno dogovorjenem času in na skupno dogovorjenem kraju. Če se pogodbenici strinjata, se lahko izvedejo tudi avdio- in videokonference. Predsednik na zahtevo Evropske unije ali Švice skliče izredno sejo Skupnega odbora. V skladu s členom 12(2) Sporazuma se Skupni odbor sestane v 30 koledarskih dneh po zahtevi. 
            
            
               2. Skupni odbor se sestane v Bruslju ali Švici, odvisno od predsedujoče pogodbenice, razen če se pogodbenici dogovorita drugače. 
            
            
               3. Predsednik predstavnikom pogodbenic pošlje obvestilo o sklicu seje, skupaj z osnutkom dnevnega reda in dokumentacijo za sejo, vsaj 21 koledarskih dni pred sejo. Dokumentacija za seje, sklicane v skladu s členom 12(2) Sporazuma, se razpošlje vsaj sedem koledarskih dni pred sejo.
            
            
               4. Predsednik lahko v soglasju s pogodbenicama skrajša roka iz odstavka 3, da bi upošteval zahteve posamezne zadeve. 
            
            
               5. Predsednik je vsaj sedem koledarskih dni pred sejo obveščen o sestavi delegacije vsake pogodbenice. 
            
            
               6. Seje Skupnega odbora niso javne, razen če pogodbenici odločita drugače.
            
            
               Člen 6
            
            
               Dnevni red
            
            
               1. Predsednik ob pomoči sekretarjev za vsako sejo sestavi začasni dnevni red. 
            
            
               2. Vsaka pogodbenica lahko predlaga dodatne točke za vključitev na dnevni red. Vsaka takšna zahteva mora biti ustrezno utemeljena in v pisni obliki poslana predsedniku vsaj sedem koledarskih dni pred sejo. 
            
            
               3. Skupni odbor potrdi dnevni red na začetku seje.
            
            
               Člen 7
            
            
               Delovne skupine Skupnega odbora
            
            
               1. Sestavo in delovanje delovnih skupin ali pododborov, ki se ustanovijo v skladu s členom 12(5) Sporazuma, določi Skupni odbor. 
            
            
               2. Delovne skupine ali pododbori smiselno uporabljajo ta poslovnik.
            
            
               3. Delovne skupine ali pododbori delujejo pod vodstvom Skupnega odbora, ki mu poročajo po vsaki svoji seji. Niso pooblaščene za sprejemanje sklepov, lahko pa oblikujejo priporočila za Skupni odbor. 
            
            
               4. Skupni odbor se lahko v skladu s členom 8 tega poslovnika odloči za spremembo ali prenehanje mandata delovnih skupin ali pododborov.
            
            
               Člen 8
            
            
               Sklepi in priporočila
            
            
               1. Skupni odbor sprejema sklepe in oblikuje priporočila s skupnim soglasjem pogodbenic v skladu s Sporazumom. Ti se naslovijo „sklep“ oziroma „priporočilo“, čemur sledijo zaporedna številka, datum sprejetja in navedba vsebine. 
            
         
         
            
               2. Sklepe in priporočila Skupnega odbora podpišejo predsednik in sekretarja, nato pa se pošljejo pogodbenicama. 
            
            
               3. Vsaka pogodbenica se lahko odloči za objavo sklepa ali priporočila, ki ga sprejme Skupni odbor, v svojem uradnem listu. Pogodbenici se medsebojno obvestita o svoji nameri za objavo sklepa ali priporočila. 
            
            
               4. Skupni odbor lahko sklepe ali priporočila sprejme s pisnim postopkom, če se pogodbenici s tem strinjata. Pisni postopek je uradna izmenjava not med sekretarjema, ki delujeta po dogovoru s pogodbenicama. Na besedilo predloga, ki se v ta namen razpošlje, se morebitni pridržki ali spremembe sporočijo v roku, ki ni krajši od 21 koledarskih dni. Predsednik lahko ob posvetovanju s pogodbenicama ta rok skrajša, da se upoštevajo posebne okoliščine. Ko se o besedilu doseže dogovor, sklep ali priporočilo podpišejo predsednik in sekretarja. 
            
            
               5. Sklepi Skupnega odbora, ki spreminjajo priloge k Sporazumu, se sprejmejo v verodostojnih jezikih Sporazuma.
            
            
               6. Med začasno uporabo členov 11–13 Sporazuma lahko Skupni odbor pripravi sklepe, ki so potrebni za izvajanje Sporazuma. Zavezujoč uraden sklep Skupnega odbora bo imel učinke samo po začetku veljavnosti Sporazuma.
            
            
                  
            
            
               Člen 9
            
            
               Zapisnik
            
            
               1. Sekretariat pripravi osnutek zapisnika vsake seje. V njem so navedeni sprejeti sklepi in oblikovana priporočila. Osnutek zapisnika se predloži Skupnemu odboru v sprejetje. Potem ko Skupni odbor zapisnik sprejme, ga podpišejo predsednik in sekretarja. 
            
            
               2. Osnutek zapisnika se pripravi v 21 koledarskih dneh po seji in se predloži v odobritev Skupnemu odboru bodisi po pisnem postopku bodisi na naslednji seji Skupnega odbora.
            
            
               Člen 10
            
            
               Korespondenca
            
            
               Vsa korespondenca, ki se pošlje predsedniku Skupnega odbora ali jo pošlje predsednik Skupnega odbora, se pošlje sekretariatu Skupnega odbora. 
            
            
               Člen 11
            
            
               Redna izmenjava informacij in posvetovanje
            
            
               1. V skladu s členom 10(2) Sporazuma pogodbenica obvesti drugo pogodbenico o pripravi zakonodaje na področju, ki zadeva ta sporazum.
            
            
               2. V ta namen prek sekretariata Skupnega odbora med pogodbenicama potekata redna izmenjava informacij in posvetovanje.
            
            
               Člen 12
            
            
               Zaupnost
            
            
               Kadar pogodbenica Skupnemu odboru predloži informacije, ki so označene kot zaupne, druga pogodbenica navedene informacije obravnava kot take.
            
         
         
            
               Člen 13
            
            
               Stroški
            
            
               Vsaka pogodbenica krije svoje stroške v zvezi z udeležbo na sejah Skupnega odbora in delovnih skupin ali pododborov. 
            
            
               Člen 14
            
            
               Sprememba
            
            
               Ta poslovnik se lahko spremeni s sklepom Skupnega odbora v skladu s členom 8.
            
            
               Člen 15
            
            
               Začasna uporaba
            
            
               V času začasne uporabe členov 11–13 Sporazuma se ta poslovnik uporablja smiselno.